Ses in huis doodgeskiet, een oorleef(Argieffoto: Nico Strydom) Sewe mense is Sondagaand in ’n huis in Folweni, suid van Durban, geskiet, van wie ses noodlottig gewond. Die slagoffers is eers Maandagoggend gevind toe gemeenskapslede hulp ontbied het en die polisie op die “grusame toneel” afgekom het, sê brig. Jay Naicker, woordvoerder van die polisie. Die liggame van vier mans en twee vroue, almal tussen die ouderdomme van 26 en 32 jaar, is in die huis met veelvuldige skietwonde gevind. Hulle is op die toneel dood verklaar. ’n 27-jarige vrou het met die polisie se aankoms nog gelewe en is na ’n hospitaal vir behandeling geneem. Die polisie ondersoek intussen aanklagte van moord en poging tot moord. Die motief vir die moorde is nog onduidelik, hoewel vermoed word dat die voorval moontlik met misdadigheid in die gebied verband hou, sê lt.genl. Nhlanhla Mkhwanazi, provinsiale polisiekommissaris in KwaZulu-Natal. Mkhwanazi het die voorval veroordeel. “Ons doen ’n beroep op die gemeenskap om na vore te kom met inligting wat sal help om diegene agter die moorde te identifiseer.” Inligting kan by die polisie se Stopmisdaadnommer by 08600 10111 aangemeld word.